**Ministru kabineta noteikumu “Grozījumi Ministru kabineta 2016. gada 25. oktobra noteikumos Nr. 692 “Darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.2. pasākuma “Atbalsts tehnoloģiju pārneses sistēmas pilnveidošanai” īstenošanas noteikumi”” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir sekmēt 1.2.1.2. pasākuma “Atbalsts tehnoloģiju pārneses sistēmas pilnveidošanai” īstenošanas efektivitāti, pilnveidojot esošo atbalsta pasākumu nosacījumus.  Noteikumi stājas spēkā nākamajā dienā pēc to izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ekonomikas ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada 25. oktobrī Ministru kabinetā tika pieņemti noteikumi Nr. 692 “Darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.2. pasākuma “Atbalsts tehnoloģiju pārneses sistēmas pilnveidošanai” īstenošanas noteikumi”” (turpmāk – MK noteikumi Nr.692). Ņemot vērā Covid-19 ilgstošo ietekmi uz tautsaimniecību un līdz ar to arī 1.2.1.2. pasākuma atbalsta saņēmējiem (komersantiem un pētniecības organizācijām), ir nepieciešams veikt MK noteikumu Nr.692 grozījumus, lai veicinātu sekmīgu projektu ieviešanu. Tāpat nepieciešams veikt citus precizējumus prasību salāgošanai ar citiem normatīvajiem aktiem un 1.2.1.2. pasākuma atvieglošanai.  Konstatēts, ka MK noteikumos Nr.692 iekļauts sašaurināts rūpnieciskā īpašuma tiesību tvērums, komercializācijas projektos atbalstot tiesību nostiprināšanu vien patentu gadījumā, savukārt inovācijas vaučeros neiekļaujot papildu aizsardzības sertifikātus zālēm un augu aizsardzības līdzekļiem, kuru pieteikumi arī tiek iesniegti Latvijas Republikas Patentu valdē. Līdz ar to, **ņemot vērā 1.2.1.2. pasākuma ietvaros potenciāli aizsargājamo rūpnieciskā īpašuma tiesību loku un lai to nepamatoti nesašaurinātu**, nepieciešams attiecīgi papildināt MK noteikumu Nr.692 **35.2. un 41.5. apakšpunktu**. Tādējādi tiek sekmēta Latvijas Investīciju un attīstības aģentūras (turpmāk – LIAA) projekta ieviešana, pieļaujot plašāku nostiprināmo tehnoloģiju intelektuālā īpašuma tiesību klāstu un veicinot maksimālu komerciālo atdevi no atbalsta guvēju veiktajām pētniecības un inovācijas darbībām.  Minētais MK noteikumu Nr.692 35.2. apakšpunkta papildinājums joprojām izpilda nosacījumu, ka tehnoloģiju pārneses un ar saimniecisko darbību nesaistītu pētniecības pieteikums joprojām ir ar saimniecisko darbību nesaistīts projekts, kura ietvaros pētniecības organizācija īsteno darbības, kurām nav saimnieciska rakstura. Savukārt papildinājums MK noteikumu Nr.692 41.5.apakšpunktā attiecas uz komersantu pieteiktiem inovācijas vaučera projektiem ar attiecīgajām darbībām. Abi minētie apakšpunkti attiecas uz citiem tiesību subjektiem, tiem ir atšķirīgi un viens otru izslēdzoši atbalsta sniegšanas nosacījumi – atbilstība vienlaikus abiem atbalsta veidiem nav iespējama. Savukārt rūpnieciskā īpašuma tiesību nostiprināšana, tai skaitā patentēšana, dizainparaugu un pusvadītāju izstrādājumu topogrāfiju, kā arī papildu aizsardzības sertifikātu zālēm un augu aizsardzības līdzekļu reģistrācija pati par sevi nav uzskatāma par ar saimniecisko darbību saistītu darbību – tās mērķis ir personas tiesību aizsardzība uz konkrētiem rūpnieciskā īpašuma objektiem.  Konstatēts, ka MK noteikumos Nr.692 attiecībā uz pētniecības rezultātu komercializācijas projektu ieviešanu nav vienota pieeja netiešo izmaksu aprēķināšanā, proti, 34.5. un 38.4. apakšpunktā šī pieeja ir vienāda, toties **36.13. apakšpunktā izmaksu aprēķins ir ierobežojošs**, jo praksē normā esošā palīgteikuma dēļ aprēķinā netiek iekļautas projekta īstenošanas personāla atlīdzības izmaksas, kas noteiktas pēc stundas tarifa likmes. Līdz ar to, lai panāktu vienotu pieeju, kas sākotnēji ar šo normu arī bija plānota, nepieciešams attiecīgi precizēt 36.13. apakšpunktu, ņemot vērā, ka komercializācijas projektu 1.posms jau finansēts bez šī ierobežojuma, kā arī šādi tiks vienkāršota maksājumu atskaišu veidošana. Grozījums atvieglos arī LIAA darbu maksājumu atskaišu izskatīšanā. Vienlaikus netiek ietekmēts MK noteikumu Nr.692 22.punktā minētais LIAA projekta netiešo izmaksu aprēķins. Līdz ar to tiek labota radusies kļūda un attiecībā uz visiem komercializācijas projektiem piemērota grozītā redakcija (tā saskan ar 34.5. un 38.4. apakšpunktā noteikto aprēķina pieeju), tai skaitā uz jau finansētām darbībām kopš lēmuma par atbalsta piešķiršanu komercializācijas projektiem, kas ietver MK noteikumu Nr.692 35. punktā minētās atbalstāmās darbības. Kopumā ir 54 šādi pētniecības organizāciju projekti, kuru darbības ir jau finansētas un par kuriem līgumi par dalību tehnoloģiju pārneses pasākumos ir parakstīti pēc 2018.gada 20.marta.  Grozījumi sekmēs ieviešanā esošo atbalsta saņēmēju projektu ieviešanu, vienkāršojot izmaksu aprēķinu, padarot to saprotamāku, taisnīgāku un novēršot kļūdas iespējas. Atbalsta saņēmēji tiks informēti par izmaiņām MK noteikumos pēc to apstiprināšanas. Atbalsta saņēmēju projektu līgumu grozījumi pirmsšķietami nebūs nepieciešami, bet nepieciešamība tiks vērtēta. Izmaiņas neparedz nepieciešamību veikt grozījumus LIAA projektā.  Konstatēts, ka MK noteikumos Nr.692 nav **iekļauti** **komercializācijas projektu pārtraukšanas nosacījumi**, kas ir nepieciešami, ņemot vērā tehnoloģiju attīstības specifiku – proti, jebkurā no tehnoloģijas attīstības soļiem var tikt identificēti apstākļi, kas izslēdz iespējas to komercializēt (neatrisināmi tehnoloģiskie ierobežojumi, situācija tirgū u.c.). Līdz ar to, ja iestājas šāda situācija, projekts ir pārtraucams, vienlaikus attiecinot līdz projekta pārtraukšanai veiktās izmaksas par pilnībā pabeigtajām aktivitātēm atbilstoši pētniecības projekta pieteikumam un noslēgtā līguma nosacījumiem. Pētniecības projekta pārtraukšanas nosacījumi iekļauti arī Ministru kabineta noteikumu Nr. 2 “Darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.1. pasākuma “Atbalsts jaunu produktu un tehnoloģiju izstrādei kompetences centru ietvaros” pirmās, otrās un ceturtās projektu iesniegumu atlases kārtas īstenošanas noteikumi” 58.1 punktā. Līdz ar to attiecīgi MK noteikumos Nr.692 **iekļauts 39.1 punkts**. Grozījumi sekmēs ieviešanā esošo atbalsta saņēmēju projektu rezultatīvu ieviešanu, iekļaujot projekta pārtraukšanas nosacījumus un tādējādi piedāvājot “izejas” iespējas vairs neturpināt tērēt līdzekļus, ja skaidrs, ka projekta gala rezultāts netiks komercializēts – tādējādi tiek novērsta līdzekļu izšķiešana un tiek veicināta ar potenciālu esošo projektu ieviešana. Atbalsta saņēmēji tiks informēti par izmaiņām MK noteikumos pēc to apstiprināšanas, kā arī tiks veikti atbalsta saņēmēju līgumu grozījumi. Izmaiņas neparedz nepieciešamību veikt grozījumus LIAA projektā.  Tāpat, ņemot vērā, ka atbalsts pētniecības organizācijām MK noteikumu Nr.692 ietvaros tiek sniegts visiem MK noteikumu Nr.692 2.1. apakšpunkta un 31. punkta nosacījumiem atbilstošiem projektiem, nepieciešams paredzēt nelikumīgā komercdarbības **atbalsta atgūšanas nosacījumus, ja projekts ir zaudējis atbilstību jebkurā no tiem**. Attiecīgi MK noteikumos Nr.692 **iekļauts 39.2 punkts.**  Skaidrojam, ka no Eiropas Savienības Tiesu judikatūras izriet, ka gadījumā, ja komercdarbības atbalsta saņēmējs ir pārkāpis Komisijas 2014.gada 17.jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (turpmāk – Komisijas Regula Nr.651/2014), prasības, atbalsta sniedzējs pats pēc savas iniciatīvas veic visa nelikumīgā komercdarbības atbalsta atgūšanu un tam ir jāpieprasa no šī atbalsta saņēmēja procenti par visu laikposmu, kurā tas ir guvis labumu no šī atbalsta, pēc likmes, kas vienāda ar likmi, kura būtu tikusi piemērota, ja šim atbalsta saņēmējam minētajā laikposmā attiecīgā atbalsta summa būtu bijusi jāaizņemas tirgū.[[1]](#footnote-2)  Lai nodrošinātu LIAA iespējas atgūt nelikumīgo komercdarbības atbalstu, **sadarbības līgumos ar pētniecības organizācijām ir iekļaujama strīdu risināšanas kartībā**, tai skaitā, paredzot līgumstrīda izšķiršanu tiesā.  Pētniecības projekta pārtraukšanas un nelikumīgā komercdarbības atbalsta atgūšanas nosacījumu iekļaušana sniedz LIAA skaidras norādes par konkrētu rīcību, ja projektu īstenošanas laikā iestājas minētās situācijas. Grozījumi sekmēs ieviešanā esošo atbalsta saņēmēju projektu ieviešanu, novēršot riskus un vēršot atbalsta saņēmēju uzmanību, ka projekta īstenošanas laikā tas nedrīkst kļūt par ar saimniecisko darbību saistītu projektu. Atbalsta saņēmēji tiks informēti par izmaiņām MK noteikumos pēc to apstiprināšanas, kā arī tiks veikti atbalsta saņēmēju līgumu grozījumi. Izmaiņas neparedz nepieciešamību veikt grozījumus LIAA projektā.  Saskaņā ar 2020. gada 3. septembra **grozījumiem Jaunuzņēmumu darbības atbalsta likumā** (11. panta pirmā daļa) jaunuzņēmumiem vairs nav spēkā ierobežojums pieteikties uz atbalstu augsti kvalificētu darba ņēmēju piesaistei par darba ņēmēju, kurš atbalsta periodā vienlaikus ir cita komersanta valdes loceklis, nodarbināts pie cita komersanta uz darba līguma pamata vai veic darbu uz uzņēmuma līguma pamata, tiešās valsts pārvaldes vai pašvaldības iestādes darbinieks, valsts civildienesta ierēdnis. Vienlaikus ir noteikts, ka jaunuzņēmums nav tiesīgs saņemt atbalstu par darba ņēmēju, par kuru tam vai citam jaunuzņēmumam atbalsta periodā ir piešķirts šajā likumā minētais atbalsts. Līdz ar to nepieciešams atbilstoši likumam grozīt arī MK noteikumu Nr. 692 paredzētās **prasības augsti kvalificētu darba ņēmēju piesaistei jaunuzņēmumos** un, ņemot vērā nosacījumu atšķirības starp jaunuzņēmumiem un citiem komersantiem, uztveramības dēļ šos nosacījumus izdalītdivos atsevišķos punktos – MK noteikumu Nr.692 **45. un 45.1 punktā**. Grozījumi veicinās atbalsta jaunuzņēmumiem pieejamību un LIAA projekta ieviešanu.  Grozījumi neietekmēs ieviešanā esošo atbalsta saņēmēju projektu ieviešanu, jo šobrīd īstenošanā esošie projekti tika vērtēti un apstiprināti ņemot vērā aktuālo Jaunuzņēmumu darbības atbalsta likuma redakciju. Attiecīgi grozījumi atbalsta saņēmēju līgumos augsti kvalificētajiem darbiniekiem nav jāveic. Izmaiņas neparedz nepieciešamību veikt grozījumus LIAA projektā.  Ņemot vērā Covid-19 krīzes un ierobežojumu ietekmi uz projekta ieviešanu, nepieciešams pārplānot finansējuma sadalījumu starp aktivitātēm un ieviešanas termiņus.  Par Covid-19 ierobežojumu negatīvo ietekmi informāciju sniegušas 8 publiskās pētniecības organizācijas (turpmāk – PPO). Negatīvā ietekme uz projektu iedalāma četros blokos:   1. materiālu un iekārtu piegādes traucējumi, būtiska kavēšanās un apgrūtināta iepirkšana (šādu problēmu identificējis Koksnes ķīmijas institūts (KĶI), Latvijas Universitāte (LU), LU Cietvielu fizikas institūts (LU CFI), Organiskās sintēzes institūts (OSI) un Biomedicīnas pētījumu un studiju centrs (BMC); 2. ierobežojumi darbam laboratorijās, kur nereti nepieciešama vairāku pētnieku klātbūtne, piemēram, eksperimentu veikšanai, kā arī pētnieku slimības gadījumi un karantīna, kas ietekmē pieejamos cilvēkresursus (KĶI, LU, Rīgas tehniskā universitāte (RTU); 3. iespēja veikt nepieciešamo testēšanu sadarbībā ar citām organizācijām (KĶI, LU, RSU); 4. iespēja piedalīties pasākumos vai klātienes tikšanās, lai validētu prototipus, iegūtu atgriezenisko saiti (RSU, CFI, KĶI).   Papildu tam, saistībā ar dažādu aktivitāšu kavēšanos, rodas izmaiņas plānotajos laika grafikos, kas rada arī papildu noslodzi jau ierobežotajam personālam (LU, Latvijas Lauksaimniecības universitāte). Tas ietekmē Komercializācijas un patentēšanas fonda projektu īstenošanu – gan tieši ietekmējot PPO iespējas uzrunāt potenciālos investorus, kā arī pētniecības aktivitāšu veikšanu un plānoto TRL sasniegšanu. Tāpat tas rada būtisku ietekmi uz vaučeru projektu īstenošanu – ir apgrūtināta aktivitāšu īstenošana noteikto 12 mēnešu laikā, kā arī rada ietekmi uz PPO kapacitāti pieņemt vaučeru projektus izpildei. Tikmēr strauji audzis komersantu pieprasījums pēc inovāciju vaučera atbalsta, kuram, vērtējot pēc līdz šim pieprasītajām summām, trūks līdzekļu, lai sasniegtu 1.2.1.2. pasākuma iznākuma rādītāju – atbalstīti 320 komersanti. Rezultātā nepieciešams **pagarināt Tehnoloģiju pārneses programmas īstenošanas termiņu līdz 2023. gada 31. decembrim, veicot attiecīgus grozījumus MK noteikumu Nr.692 52. un 73. punktā**. Attiecībā uz augušo vaučeru pieprasījumu un jaunuzņēmumu braucienu aktualitātes zudumu, projekta līmenī paredzēts pārdalīt līdzekļus, lai sasniegtu projekta rezultāta rādītāju – atbalstīto komersantu skaitu. Minētais grozījums paredz piemērošanos aktuālajai situācijai valstī, lai nodrošinātu LIAA projekta rezultāta rādītāju sasniegšanu Covid-19 pandēmijas laikā, tai skaitā, nodrošinot vairāk kā 50 inovatīvu projektu realizāciju, kā arī kopumā sniedzot atbalstu vairāk kā 20 Latvijas jaunuzņēmumiem. **Ņemot vērā inovācijas vaučera atbalsta pieprasījumu kāpumu, ar projekta pagarināšanu un budžeta iekšējo pārdali 2021.-2022.gadā paredzams piešķirt atbalstu ~200 projektiem, kas kopā ar paredzamo atbalstu 20 jaunuzņēmumiem sniegs nepieciešamo ieguldījumu 1.2.1.2. pasākuma iznākuma rādītāja sasniegšanā (atbalstīti 320 komersanti). Tāpat inovācijas vaučeru un jaunuzņēmumu augsti kvalificētu darba ņēmēju piesaistes privātais līdzfinansējums efektīvi veicinās** **1.2.1. specifiskā atbalsta mērķa rezultāta rādītāja sasniegšanu** (piesaistītās privātās investīcijas pētniecībai un attīstībai – 265 680 000 *euro*). Grozījumi veicinās īstenošanā esošo projektu kvalitatīvu ieviešanu, sniedzot projektiem iespēju izmantot pilnu konkrētā atbalsta termiņu. Atbalsta saņēmēji tiks informēti par izmaiņām MK noteikumos pēc to apstiprināšanas. Tiks veikti grozījumi atbalsta saņēmēju līgumos, kuru īstenošanas termiņš būs norādīts 2022. gada 30. jūnijs un vienlaikus būs mazāks kā attiecīgajam 1.2.1.2. pasākuma atbalsta veidam noteiktais. Izmaiņas paredz nepieciešamību veikt attiecīgus grozījumus LIAA projektā. Noteikumu projektā ietvertie grozījumi attiecībā uz projekta īstenošanas termiņu ir pielīdzināmi Ministru kabineta 2016.gada 14.decembra noteikumos Nr. 784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā” 51.4.7.apakšpunkta izņēmumam, un CFLA ir tiesīga pagarināt līgumu ar LIAA līdz 2023.gada 31.decembrim, neaprobežojoties ar 6 mēnešu limitu.  Visi iespējamie atlikumi tiks novirzīti Stratēģijas Latvijai Covid-19 krīzes radīto seku mazināšanai ieviešanai.  Novērojot Covid-19 vīrusa straujo izplatību, valstī 2020. gada 6. novembrī atkārtoti izsludināta ārkārtējā situācija un sabiedrības veselības un dzīvības aizsardzībai ir noteikti dažāda veida ierobežojumi, kas negatīvi ietekmē nodokļu maksātāju spēju nodrošināt tādu saimniecisko darbību, kādu to varēja īstenot pirms ārkārtējās situācijas izsludināšanas. Līdz ar to, ņemot vērā esošās situācijas ietekmi uz komersantu darbību un vienlaikus principu, ka atbalsts ir piešķirams “godīgam” un “likumpaklausīgam” nodokļu maksātājam, **valsts normatīvajos aktos tiek attiecīgi pielāgotas prasības attiecībā uz nodokļu parāda neesamību** – noteikts, ka atbalsts netiek piešķirts, ja nodokļu parāds pārsniedz 150 *euro* un nav piešķirts samaksas termiņa pagarinājums vai nav noslēgta vienošanās par labprātīgu nodokļu samaksu, vai nav noslēgts vienošanās līgums. Šāds nosacījums iekļauts, ņemot vērā Covid-19 ietekmi uz tautsaimniecību un apstākli, ka inovācijas ir īpaši nepieciešamības tieši krīzes laikā, lai piemērotos jaunajiem apstākļiem, transformētos un iekarotu plašāku tirgu, nekā tas ir bijis iespējams pirmskrīzes apstākļos. Vienlaikus krīzes laikā komersanti var piedzīvot arī pēkšņu finanšu plūsmas kritumu, ienākumu samazinājumu, kas attiecīgā brīdī var atstāt negatīvu iespaidu uz iespējām savlaicīgi nomaksāt nepieciešamās summas. Attiecīgi papildināts MK noteikumu Nr.692 **88. apakšpunkts**. Tāpat attiecībā uz nodokļu vai nodevu parādu esamību nepieciešams paredzēt vienādus nosacījumus, ja atbalsts tiek sniegts saskaņā ar Komisijas Regula Nr.651/2014, tādēļ MK noteikumi Nr.692 papildināti ar **103.1 punktu**. Grozījumi veicina LIAA projekta ieviešanu, vienlaikus stimulējot inovāciju ieviešanu uzņēmējdarbībā krīzes laikā, kā arī nodokļu un nodevu samaksu. Grozījumi neietekmē īstenošanā esošo projektu ieviešanu un attiecas uz no jauna apstiprināmajiem atbalsta saņēmēju projektiem, līdz ar to grozījumi esošajos atbalsta saņēmēju projektos netiks veikti, kā arī nav nepieciešams grozīt LIAA projektu.  Ievērojot atziņas, kas izriet no 2019.gada 5.marta Eiropas Savienības Tiesas sprieduma lietā C-349/17 Eesti Pagar, tai skaitā, ņemot vērā, ka nav izšķirošas nozīmes, vai prasības, kas izriet no komercdarbības atbalsta kontroles regulējuma, ir pārkāpis komercdarbības atbalsta saņēmējs vai atbalsta sniedzējs, attiecīgi precizēts MK noteikumu Nr.692 **88.1 un 104. punkts**, atsaucoties Komercdarbības atbalsta kontroles likuma IV. un V. nodaļas nosacījumiem. Grozījumi neietekmēs ieviešanā esošo atbalsta saņēmēju projektu ieviešanu, jo normas tiek paplašinātas, sevī iekļaujot gadījumus, kad pārkāpumu ir veicis atbalsta sniedzējs. Atbalsta saņēmēju projektu līgumu grozījumi nav nepieciešami, bet tiks vērtēta nepieciešamība veikt grozījumus LIAA projektā.  Lai noteiktu kārtību, **kā atbalsta sniedzējs pārliecināsies par kumulācijas normu korektu izpildi** no atbalsta pretendenta puses un kādi dokumenti atbalsta pretendentam būs jāiesniedz, lai attiecīgo izvērtējumu atbalsta sniedzējs varētu veikt, MK noteikumu Nr.692 attiecīgi **papildināti ar 105. punktu**. Grozījumi sekmēs ieviešanā esošo atbalsta saņēmēju projektu ieviešanu, paredzot kārtību, kā veikt atbalsta kumulāciju un kādus dokumentus iesniegt atbalsta sniedzējam. Atbalsta saņēmēji tiks informēti par izmaiņām MK noteikumos pēc to apstiprināšanas. Atbalsta saņēmēju projektu līgumu grozījumi pirmsšķietami nebūs nepieciešami, bet nepieciešamība tiks vērtēta. Izmaiņas neparedz nepieciešamību veikt grozījumus LIAA projektā. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija un LIAA. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pētniecības organizācijas, kuras ir Izglītības un zinātnes ministrijas Zinātnisko institūciju reģistrā reģistrētas augstskolas, kas ir atvasinātas publiskas personas, šo augstskolu aģentūras un augstskolu struktūrvienības, kā arī zinātniskie institūti, kas ir atvasinātas publiskas personas. Sīkie (mikro), mazie un vidējie komersanti, kā arī 1.2.1.2. pasākuma finansējuma saņēmējs. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu Nr.692 projekta regulējums radīs pozitīvu ietekmi uz uzņēmējdarbības vidi un mikro, mazajiem, vidējiem un lielajiem komersantiem, kā arī pētniecības organizācijām, kas ir komercializācijas projektu īstenotājas – tiks nodrošināti labvēlīgi nosacījumi kvalitatīvai inovāciju un tehnoloģiju ieviešanai, efektīvi piemērojoties Covid-19 radītās krīzes apstākļiem.  Projekta tiesiskais regulējums nerada tiešu ietekmi uz vidi, cilvēka veselību, administratīvo slogu un NVO. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| |  | | --- | | Projekts šo jomu neskar. | |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | 1. Eiropas Parlamenta un Padomes 2018. gada 18. jūlija Regula (ES, Euratom) Nr. 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012. Projektā iekļauta atsauce uz minētās regulas pantu, kur raksturoti saimnieciskuma, lietderības un efektivitātes principi un snieguma noteikšana; 2. Komisijas 2004. gada 21. aprīļa Regula (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai; 3. Eiropas Komisijas 2013. gada 18. decembra Regula (ES) Nr. [1407/2013](http://eur-lex.europa.eu/eli/reg/2013/1407/oj/?locale=LV) par Līguma par Eiropas Savienības darbību [107.](https://likumi.lv/ta/id/286262#p107) un [108. panta](https://likumi.lv/ta/id/286262#p108) piemērošanu *de minimis* atbalstam; 4. Komisijas 2014. gada 17. jūnija Regula (ES) Nr. [651/2014](http://eur-lex.europa.eu/eli/reg/2014/651/oj/?locale=LV), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (Eiropas Savienības Oficiālais Vēstnesis, 2014. gada 26. jūnijs, Nr. L 187). |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Komisijas 2014. gada 21. marta Regula Nr. 316/2014 par Līguma par Eiropas Savienības darbību 101. panta 3. punkta piemērošanu tehnoloģiju nodošanas nolīgumu kategorijām. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Parlamenta un Padomes regulas Nr. 2018/1046 33. pants | Noteikumu projekta 3.punkts | Ieviests pilnībā | Neparedz stingrākas prasības |
| Komisijas regulas Nr. 794/2004 10. un 11. pants | Noteikumu projekta 3.punkts | Ieviests pilnībā | Neparedz stingrākas prasības |
| Komisijas regula Nr.1407/2013 | Noteikumu projekta 11.punkts | Ieviests pilnībā | Neparedz stingrākas prasības |
| Komisijas regula Nr. 651/2014 | Noteikumu projekta 12. un 13.punkts | Ieviests pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | N/A | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām sabiedrības līdzdalība tiek nodrošināta, ievietojot noteikumu projektu EM tīmekļa vietnē sabiedriskajai apspriešanai. |
| 2. | Sabiedrības līdzdalība projekta izstrādē | 2021.gada 2.martā noteikumu projekts un tā anotācija ievietota Ekonomikas ministrijas tīmekļa vietnē: <https://em.gov.lv/lv/Ministrija/sabiedribas_lidzdaliba/diskusiju_dokumenti/> un Valsts kancelejas tīmekļa vietnē: <https://www.mk.gov.lv/content/ministru-kabineta-diskusiju-dokumenti>, aicinot sabiedrību izteikt viedokli līdz 2021.gada 17.martam. |
| 3. | Sabiedrības līdzdalības rezultāti | Komentāri nav sniegti. |
| 4. | Cita informācija | Pēc noteikumu pieņemšanas tiks publicēts oficiālajā izdevumā “Latvijas Vēstnesis” un tīmekļa vietnē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija un LIAA kā projekta īstenotājs, kā arī Centrālā finanšu un līgumu aģentūra kā sadarbības iestāde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. Projekta izpilde neietekmē LIAA funkcijas un uzdevumus, vienlaikus tiek atvieglotas iespējas panākt veiksmīgu pētniecības rezultātu komercializācijas projektu pabeigšanu. Savukārt attiecībā uz inovāciju vaučeru atbalstu un atbalstu Jaunuzņēmumu darbības atbalsta likuma ietvaros paredzams pieprasījuma pieaugums, kas var ietekmēt LIAA cilvēkresursus, toties vairs nav paredzama noslodze atbalsta piešķiršanā jaunuzņēmumiem dalībai izstādēs, konferencēs, tirdzniecības misijās, kā arī tiešajās vizītēs pie potenciālā investora vai sadarbības partnera ārvalstīs. |
| 3. | Cita informācija | LIAA kā ES fondu projekta “Tehnoloģiju pārneses programma” īstenotājs tiks informēta par MK noteikumos Nr. 692 veiktajiem grozījumiem pēc to apstiprināšanas un izvērtēta nepieciešamība veikt atbilstošus grozījumus projektā. |

Ekonomikas ministrs J. Vitenbergs

Blūmentāle, 67013133

[Lauma.Blumentale@em.gov.lv](mailto:Lauma.Blumentale@em.gov.lv)

1. Sk. 2019.gada 5.marta Tiesas sprieduma lietā C-349/17 142.punkts. [↑](#footnote-ref-2)